**Tájékoztató**

**a helyi iparűzési adó kitöltésével és benyújtásával**

**kapcsolatos problémákról**

**Tisztelt Adózó! Tisztelt Könyvelő!**

**A helyi iparűzési adó bevallásának véghatáridejéhez közeledve, az elmúlt évek tapasztalatait elemezve fogalmazódott meg annak szükségessége, hogy egy rövid tájékoztatóban hívjuk fel figyelmüket a helyi iparűzési adó bevallása, illetve a fizetendő adóelőleg kiszámítása során tapasztalt hibákra annak érdekében, hogy mind Önök, mind az Adóhatóság számára gyorsabbá, gördülékenyebbé tegyük az ügyintézést.**

**Először is engedjék meg, hogy néhány alapvetés megfogalmazásával szögezzük le a helyi iparűzési adóra vonatkozó szabályokat:**

* **Az adóalanyt azon településeken terheli állandó jellegű iparűzési tevékenység utáni adókötelezettség, így bevallás-benyújtási kötelezettség, ahol székhelye, illetőleg telephelye található.**
* Az iparűzési adóbevallást az adózás rendjéről szóló 2017. évi CL. törvényben (továbbiakban:Art), illetve a helyi adókról szóló 1990. évi C. törvényben (továbbiakban:Htv) meghatározott időpontig az iparűzési adót működtető, székhely, telephely szerinti település önkormányzati adóhatóságához kell eljuttatni.
* A helyi iparűzési adó esetében az adóelőleget önadózással kell teljesíteni. Ez azt jelenti, hogy ebben a bevallásban kell az adózónak kiszámítania és bevallania az előlegfizetési időszak két időpontjára az adóelőleg összegét, illetve ezt követően megfizetni a települési önkormányzat adóbeszedési számlájára. A bevallott adóelőleg minden további intézkedés nélkül végrehajtható. Az adóbevallás – a végrehajtási eljárásban – az adóhatóság által foganatosítandó végrehajtási eljárásokról szóló 2017. évi CLIII. törvény 29. § (1) bekezdés b) pontja értelmében végrehajtható okiratnak minősül

Ahogyan azt a tájékoztató elején is megfogalmaztam, az **iparűzési adóbevallások egyik legjellemzőbb hibája** **a** **bevallott, megfizetett iparűzési adóelőlegek összegeinek helytelen meghatározásából adódott**, ami azért lényeges, mert ezt alapul véve történik a végleges adó elszámolása is, így egy téves adóelőleg meghatározás téves adóelszámolást is eredményez.

Visszatérő **probléma még a következő előlegfizetési időszak adóelőleg összegeinek a bevallása**, ami alapján kell majd fizetni a következő előlegfizetési időszak összegeit. Ezen összegeknek a pontos megadása nagyon lényeges, **így kérjük, ezeket szíveskedjenek pontosan leellenőrizni kitöltés előtt, melyre az eAdó rendszerben nyílik lehetőség, ahol leellenőrizhetők az adóelőlegek összegei, ezáltal biztosított a nyomtatvány helyes kitöltése.**

A Htv. 42/D. § (3) bekezdése arról rendelkezik, hogy az állami adóhatósághoz határidőben benyújtott iparűzési adó-bevallást az önkormányzati adóhatóságnál teljesítettnek kell tekinteni. Jelzem, hogy ezen szabályozás mindösszesen a határidő megtartására vonatkozó joghatásról rendelkezik, azonban nem mentesíti az adózót vagy az adóbevallást ellenjegyző meghatalmazottat a hiányos vagy hibás bevallás benyújtása miatti joghatások alól.

Ilyen hibák a teljesség igénye nélkül például, hogy az adózó az adótényálláshoz szükséges betétlapokat a Főlap mellett nem nyújtja be, vagy az előlegfizetési időszakra előleget nem rögzít a Főlap VIII. pontjában.

**A bevallás kitöltéséhez, annak utólagos kijavításához, esetlegesen önellenőrzéssel való helyesbítéséhez az önkormányzati adóhatóság szívesen nyújt segítséget.**

Tájékoztatom továbbá arról is, hogy az elektronikus ügyintézés és a bizalmi szolgáltatások általános szabályairól szóló 2015. évi CCXXII. törvény (továbbiakban:Eüsztv.) 1§ 23. pontja kimondja, hogy a gazdálkodó szervezetnek minősülő adózó- ide tartozik az egyéni vállalkozó is – csakis elektronikusan tarthat kapcsolatot az önkormányzati adóhatósággal, az adóhatóság által – 35/2008 PM rendelet szerinti – rendszeresített nyomtatványon, és elektronikus felületen.

**Mindezekre figyelemmel kérem, hogy amennyiben az adóbevallási nyomtatvány kitöltése (pl.: előleg összege) vagy más jogszabályi értelmezés kapcsán nehézségei adódnak, úgy bizalommal keressék fel ügyfélszolgálatunkat, ahol munkatársaim készséggel állnak rendelkezésre.**

Sátoraljaújhely, 2020. március 30.

dr. Rózsahegyi Ferenc jegyző megbízásából

Kaibás László

Hatósági és Közterület-felügyeleti osztályvezető